অনেকদিন থেকেই শোনা যাচ্ছিল নিউ টাউনে লাইট রেল বা মনোরেল চালাতে আগ্রহী হিডকো৷ এ জন্য বেশ কিছু সংস্থা আগ্রহী হয়ে হিডকোর সঙ্গে যোগাযোগও করে৷ গত দেড় বছর ধরে কেপিএমজি নামে একটি সংস্থা নিউটাউনে সম্ভাব্য রুট নিয়ে একটি সমীক্ষা চালায়৷ তাতে তারা বুঝতে পারে মনোরেলের রুটটি কেবল নিউ টাউনের মধ্যে সীমাবদ্ধ রাখলে প্রয়োজনীয় যাত্রী পাওয়া যাবে না৷ প্রকল্পটিও লাভদায়ক হবে না৷ এর পরই রাজারহাট উপনগরীর সঙ্গে মূল শহরকে যুক্ত করার চিন্তা ভাবনা শুরু হয়৷ প্রাথমিক পর্যায়ে দুটি রুটে প্রায় ২০ কিমি দীর্ঘ লাইন পাতার প্রস্তাব দেওয়া হয়েছে৷ ওই ২০ কিমি পথে ১৮টি স্টেশন তৈরি করার প্রস্তাবও দেওয়া হয়েছে৷ হিডকো সূত্রে জানা গিয়েছে যেহেতু উল্টোডাঙা থেকে বিধাননগর ও নবদিগন্তের মাথার উপর দিয়ে রুটটি যাবে তাই এ ব্যাপারে বিধাননগর পুরসভা ও নবদিগন্ত শিল্পনগরী কর্তৃপক্ষের মতামত জানতে চাওয়া হয়েছিল৷ তারাও এই প্রকল্প হলে কোনও আপত্তি নেই বলে জানিয়েছে৷